Маладая мілавідная жанчына – галоўная медсястра Бягомльскай раённай бальніцы Алена Анісовіч на здымку – амаль праз месяц будзе адзначаць своеасаблівы юбілей – роўна 20 гадоў таму яна пераступіла парог гэтай установы аховы здароўя. Прызнаецца, што ў школьныя гады пра прафесію медыка не марыла, больш гуляла ў школу і ўяўляла сябе настаўніцай. Вучыцца ў Аршанскае медвучылішча дзяўчына з Янкоў пайшла за кампанію з сяброўкамі, з усіх іх адна толькі і стала медыкам. Студэнцтва праляцела хутка. Калі настаў час ісці працаваць, дзяўчыну накіравалі на адзінае свабоднае месца медсястры – у Бягомль. Бальніца і колькасць пацыентаў у той час былі значна большымі. Працавалі тэрапеўтычнае, неўралагічнае, інфекцыйнае аддзяленні, хірургія, былі дзіцячыя ложка-месцы.